Ek het Marga Ley se onderhoud met Dawie Jacobs (8.7) baie interessant gevind. Dawie het ’n indrukwekkende CV en wat briefskrywery betref, is hy nie ’n liggewig soos ek nie.
Ek weet van swart polisielede wat hul wit ampsgenote verneder sonder dat ’n vinger na die skuldiges gewys word. Ek weet van wit polisielede wat onmiddellik die trekpas gekry het omdat hulle rassistiese aanmerkings teenoor swart kollegas gemaak het.
’n Dowe vrou wat in Pretoria by die polisiekantoor om hulp aanklop nadat sy beroof is, word uitgelag en verneder. ’n Joernalis (nou oorlede) kom in ’n gehawende toestand by ’n polisiekantoor aan nadat sy met ’n windbuks in die gesig geskiet is. Haar klagte word afgelag as huismoles.
Dawie, ek leer graag uit die foute wat ek in my werk en in my sosiale lewe teenoor swart mense gemaak het, maar ek dink dat jy nou die bril van die verlede moet afhaal, anders gaan jy nie raaksien dat diskriminasie nou totaal en al omgekeer is nie. Toe dan, man, jy is mos, volgens jou, ’n aartsoptimis.